Ndubabɔn no nnomee
Ndubabɔn no nnomee abayɛ ɔhaw kɛse ama ɔman na mpo wiadze n’afɛnandze nyinara. Dɛm ndzeyɛɛ bɔn yi roko tsia mbabun na ɔyɛ adze a ɔdze mbabun hɔn abrabɔ ato fona mu. Mbabun pii na wɔdze hɔn ho ewura ndubabɔn no nnomee mu na ɔresɛɛ hɔn abrabɔ osiandɛ sɛ edze wo ho hyɛ mu a, ɔyɛ dzen dɛ ibotum eyi wo ho efi mu . Sɛ yɛhwɛ sen a nsɛnkyerɛwfo kɔ abowano kɛfa ba a ɔfa ndubabɔn no nnomee ho a, ɔyɛ asefem.
Nkan no nna nkyɛ yenyim dɛ mbanyin na wɔnom ndubɔn naaso ndɛ dze, mbasiafo mpo na wodzi mu akotsen ma ɔyɛ dzen. Aso oye dɛ iyi bɔkɔ do? Obi bebisa dɛ ebɛnadze nye ndubabɔn no nnomee.
Ndubɔn no nnomee yɛ ber a obi bɛfa edur a ɔnnsɛ dɛ ɔfa na dza ɔsɛdɛ ɔfa no so, ogyina siantsir bi do fa ma ɔbor do. Ndzɛmba ahorow pii na ɔdze ndubabɔn no nnomee ba. Hɔn mu bi na odzidzi do yi
Adze kor a ɔdze ndubabɔn no nnomee ba tsitsiriw nye nyɛnkosɛm pii ne nyɛe. Anyɛnkosɛm pii ne nyɛe resɛɛ mbabun. Mpanyimfo dɛ, “Kyerɛ me wo nyɛnko na menkyerɛw no suban”. Iyi Kyerɛ, sɛ wo nyɛnko nom ndubabɔn a, dɛ wo so bɔnom bi no wɔ sor. Nkorɔfo piinara na wosua dza hɔn nyɛnkofo yɛ na hɔn so yɛ bi. Binom mpo dze, hɔn ara na wɔhyɛ hɔn anyɛnkofo tsipia ma wɔyɛ ama hɔn nyinara ayɛ pɛr.
Dza ɔtɔ do bio a ɔdze ndubɔn no nnomee ba nye nsunsuando a sohyia midia no nya wɔ mbabun no do. Sohyial midia yɛ bea a ndzɛyɛɛ bɔn na papa nyinara wɔ a yehu no aber biara a ɔmmfa ho nye bea a yɛwɔ. Nkorɔfo pii na wɔnom ndubɔn na wotwa ho mfonyi na sen to sohyia midia no do. Piinara na wɔhwɛ dɛm mfonyi na sen yi na wosua dza wohu no. Mpɛn pii no, mbabun no hun dɛ ɔyɛ adze a obiara reyɛ ntsi sɛ wɔyɛ bi a ɔnnsɛɛ hwee. Afei, wɔhyɛ ase nkakrankakra na bohu no na agye nsamu.
Mfeefeemu pii yɛ so yɛ kwan a kor a no so dze ndubabɔn no nnomee ba. Iyi ne farbaa gyina dza mbabun hu anaa wɔtse dɛ hɔn mfɛfo yɛ. Mpanyimfo dɛ “Mfeefeemu pii na okum abowa eginanabowa”. Mbabun piinara na sɛ wohun dɛ ndzeyɛɛ bi rokɔ do a, wonya pɛ bi dɛ wɔbɛfeefee mu ehu dza ɔwɔ mu pɔtsee. Binom mpo tse nsɛm fa ndubabɔn bi tse wee, jɔto, tramadɔl, kokane na pii a ɔkeka ho na wɔtɔ dɛ wɔyɛ mfeefeemu hu mu adze.
Wɔnam mfeefeemu yi do hyɛ ase nom dɛ wobu dɛ dza nkorɔfo reka fa ho no yɛ nokwar anaa ɔnnyɛ nokwar. Iyi bowie ekyir no na wɔatɔ mu ntentan a wɔyɛ ho hwee a ɔnnkɛyɛ yie. Sɛ yɛhwɛ hɛn esuapɔn ahorow no mu a, esuafo dodowara na wɔnom ndubabɔn ɔnam dza wɔtse fa dɛm ndur no ho. Wɔtse ndur bi tse dɛ tramadɔl, wee, sigaratse, marijuana ho nsɛm wɔ tɛlɛbihyɛn na kasafir do a mpɛm pii no ɔhyɛ hɔn tsipia ma wɔsɔ hwɛ. Dza nkorɔfo ka nye dɛ, sɛ efa dɛm ndur yi a, ɔma itum sua adze na afei, iyɛ edwuma a nntse brɛ. Ɔnam iyi ntsi esuafo tum dze wee fora hyetɔ dzi ɔnam atsesɛm ntsi.
Dza otwa tun a ɔdze ndubabɔn no nnomee ba nye tsebea a mpɛn pii no nyimpa kɔ mu. Tsebea a nyimpa kɔ mu dodowara twetwe adwendwen ba nyimpa. Dza nkorɔfo ka nye dɛ sɛ efa ndubabɔn a, otum ma ebow araa ma wo werɛ fir wo haw no. No dɛm ntsi, dodowara hu no dɛ sɛ efa ndubabɔn na werɛ befir wo haw dza , nna ɔno ɔbɔnom ma no ho atɔ do. Iyi ama mbabun pii dze hɔn ho ewura ndubabɔn no nomee mu.
Pii na ɔkeka iyi ho na ɔdze ndubabɔn no nnomee ba.
